Delegazzjoni Ewro-Parlamentari qed ikollha laqgħat mal-ogħla awtoritajiet dwar l-aħħar żviluppi fl-investigazzjonijiet tal-qtil tal-ġurnalista Daphne Caruana Galizia. Id-delegazzjoni, mibgħuta mill-Parlament Ewropew, hija magħmula minn seba’ Ewro-Parlamanteri, fosthom id-deputat Maltija, Roberta Metsola. Dalgħodu huma ltaqgħu mal-Prim Ministru Joseph Muscat fil-berġa ta’ Kastilja u mal-Ministru tal-Ġustizzja u iktar tard mal-President ta’ Malta u mal-Avukat Ġenerali. Iktar tard id-delegazzjoni Ewro-Parlamentari kellha tiltaqa’ mal-Kummissarju tal-Pulizija, l-Ispeaker u mal-Kap tal-Oppożizzjoni. Intant, il-Parlament kompla jiltaqa’ b’diversi deputati tal-gvern jitkellmu dwar l-impenn tal-Gvern biex jissolva l-assassinju ta’ Daphne Caruana Galizia. L-Ispeaker qal li bi qbil, il-pubbliku mhux jitħallas jidħol fl-‘istrangers gallery.’ Is-seduti jistgħu jiġu segwiti permezz tat-televiżjoni tal-Parlament. L-Oppożizzjoni Nazzjonalista mhix tieħu sehem fid-diskussjoni wara li l-bieraħ ħarġet ‘il barra mis-seduta u qalet li mhix ser tieħu sehem f’attivitajiet fejn ikun hemm il-Prim Ministru, li qed tqisu bħala illeġittimu wara l-aħħar żviluppi b’rabta mal-investigazzjonijiet dwar il-qtil ta’ Daphne Caruana Galizia. L-Oppożizzjoni qed tkompli tinsisti li l-Prim Ministru jirreżenja issa u mhux ix-xahar id-dieħel. Ara l-kummenti kollha hawn: Ara wkoll: Roberta Metsola tgħid li l-PM stqarr magħha li jħossu tradut